[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 7.3.2008

COM(2008) 137 τελικό

2006/0272 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ με αντικείμενο

την κοινή θέση που καθόρισε το Συμβούλιο όσον αφορά την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με την τροποποίηση της οδηγίας 2004/49/ΕΚ, για την ασφάλεια των κοινοτικών σιδηροδρόμων

2006/0272 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ με αντικείμενο

την κοινή θέση που καθόρισε το Συμβούλιο όσον αφορά την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με την τροποποίηση της οδηγίας 2004/49/ΕΚ, για την ασφάλεια των κοινοτικών σιδηροδρόμων

ΙΣΤΟΡΙΚΟ

Ημερομηνία διαβίβασης της πρότασης στο ΕΚ και στο Συμβούλιο (έγγραφο COM(2006) 784 τελικό – 2006/0272 COD): | 13.12.2006 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 11.07.2007 |

Ημερομηνία γνωμοδότησης του Ευρωπαϊκού Κοινοβουλίου, σε πρώτη ανάγνωση: | 29.11.2007 |

Ημερομηνία καθορισμού της κοινής θέσης, με ομοφωνία: | 03.03.2008 |

ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Στις 13 Δεκεμβρίου 2006 η Ευρωπαϊκή Επιτροπή ενέκρινε σειρά μέτρων για να υποστηριχθεί η αναζωογόνηση του τομέα των σιδηροδρόμων με την εξάλειψη των εμποδίων που τίθενται στην κυκλοφορία των αμαξοστοιχιών στο ευρωπαϊκό σιδηροδρομικό δίκτυο.

Η Επιτροπή δρομολόγησε την πρωτοβουλία αυτή για δύο κυρίως λόγους, που είναι:

- η διευκόλυνση της ελεύθερης κυκλοφορίας των αμαξοστοιχιών στην ΕΕ, με διαφανέστερη και αποτελεσματικότερη διαδικασία θέσης αμαξοστοιχιών σε χρήση·

- η απλούστευση του κανονιστικού περιβάλλοντος, με ενοποίηση και συγχώνευση των οδηγιών για την σιδηροδρομική διαλειτουργικότητα.

Ένα από τα μέτρα αυτά συνίσταται στην τροποποίηση της οδηγίας 2004/49/ΕΚ για τη σιδηροδρομική ασφάλεια. Με την πρότασή της η Επιτροπή επιδιώκει τρεις στόχους:

- την ένταξη της αρχής της αμοιβαίας αναγνώρισης αδειών θέσης σε χρήση που έχουν ήδη εκδοθεί από κάποιο κράτος μέλος. Σύμφωνα με την αρχή αυτή, το τροχαίο υλικό έχει ήδη αποτελέσει αντικείμενο έγκρισης για θέση σε χρήση σε κάποιο κράτος μέλος δεν θα χρειαστεί να αποτελέσει, ενδεχομένως, αντικείμενο συμπληρωματικής πιστοποίησης σε άλλο κράτος μέλος παρά μόνο σε ό,τι αφορά τις εθνικές συμπληρωματικές απαιτήσεις που απορρέουν, παραδείγματος χάρη, από χαρακτηριστικά του τοπικού δικτύου·

- την επέκταση των αρμοδιοτήτων του Οργανισμού, ώστε να του δοθεί η δυνατότητα απογραφής των διάφορων τεχνικών διαδικασιών και κανόνων που ισχύουν και να καταρτίσει και να επικαιροποιεί (επεκτείνοντάς τον) κατάλογο των απαιτήσεων που πρέπει να επαληθεύονται μόνο μία φορά, είτε διότι πρόκειται για κανόνες διεθνώς αναγνωρισμένους είτε διότι μπορεί να αναγνωριστούν ως ισοδύναμοι·

- την αποσαφήνιση των σχέσεων μεταξύ της επιχείρησης σιδηροδρόμων και του φορέα που είναι αρμόδιος για την συντήρηση. Όντως, η έναρξη ισχύος της νέας σύμβασης σχετικά με τις διεθνείς σιδηροδρομικές μεταφορές (COTIF 1999) συνεπάγεται την εφαρμογή νέων κανόνων στον τομέα των συμβάσεων χρήσης των οχημάτων. Για το λόγο αυτό προτείνεται να οριστεί η έννοια του κατόχου φορταμαξών και να διευκρινιστεί η σχέση μεταξύ της επιχείρησης και του κατόχου φορταμαξών, μεταξύ άλλων στον τομέα της συντήρησης.

ΠΑΡΑΤΗΡΗΣΕΙΣ ΕΠΙ ΤΗΣ ΚΟΙΝΗΣ ΘΕΣΗΣ

Τα τρία θεσμικά όργανα κατέβαλαν προσπάθεια να διευκολύνουν την επίτευξη συμφωνίας σύντομα για το θέμα αυτό σε πρώτη ανάγνωση. Αυτό όμως δεν κατέστη δυνατό λόγω αιτημάτων του Ευρωπαϊκού Κοινοβουλίου, τα οποία βασικά αφορούσαν τον καθορισμό των σχέσεων μεταξύ επιχειρήσεων και κατόχων οχημάτων στον τομέα της συντήρησης.

Η κοινή θέση του Συμβουλίου, που καθορίστηκε ομόφωνα, δεν αντιβαίνει στους ουσιώδεις στόχους και στη φιλοσοφία που διέπει την πρόταση της Επιτροπής.

Πέραν τούτου, η κοινή θέση του Συμβουλίου ήδη ενσωματώνει μέρος των τροπολογιών που εγκρίθηκαν από το Ευρωπαϊκό Κοινοβούλιο σε πρώτη ανάγνωση και εξασφαλίζει την αναγκαία συνοχή με την αναδιατύπωση των οδηγιών των σχετικών με τη σιδηροδρομική διαλειτουργικότητα (πρόταση COM(2006)783 τελικό – 2006/273 (COD)), που αποτέλεσε αντικείμενο συμφωνίας σε πρώτη ανάγνωση. Ειδικότερα, συμφωνήθηκε να μεταφερθεί το περιεχόμενο του άρθρου 14 της οδηγίας για τη σιδηροδρομική ασφάλεια (καθώς και του νέου άρθρου 14α) στη νέα οδηγία για την διαλειτουργικότητα, με σκοπό την συγκέντρωση σε μία και μόνο πράξη όλων των διαδικασιών που αφορούν τη θέση σιδηροδρομικών οχημάτων σε χρήση.

ΕΙΔΙΚΕΣ ΠΑΡΑΤΗΡΗΣΕΙΣ ΤΗΣ ΕΠΙΤΡΟΠΗΣ

Τροπολογίες του Ευρωπαϊκού Κοινοβουλίου που έγιναν δεκτές από την Επιτροπή και ενσωματώθηκαν εξ ολοκλήρου ή εν μέρει στην κοινή θέση

Οι τροπολογίες 2, 9, 19, 20, 24, 25, 26 και 27 που αποσαφηνίζουν, διευκρινίζουν ή συμπληρώνουν την πρόταση της Επιτροπής.

Οι τροπολογίες 1, 10, 11, 12, 13, 15 και 23, οι οποίες όμως πρέπει να προσαρμοστούν στην τυπική ορολογία της απόφασης 2006/512/ΕΚ του Συμβουλίου, για την τροποποίηση της απόφασης 1999/468/ΕΚ περί καθορισμού των όρων άσκησης των εκτελεστικών αρμοδιοτήτων που ανατίθενται στην Επιτροπή.

Η τροπολογία 8: η παραπομπή στο ΕΜΟ ( Εθνικό Μητρώο Οχημάτων - NVR) είναι σύμφωνη με την απόφαση της Επιτροπής σχετικά με το ΕΜΟ της 9ης Νοεμβρίου 2007[1]. Όμως ο ορισμός αυτός τροποποιήθηκε από το Συμβούλιο στην κοινή του θέση, ώστε να καταστεί συνεπής με το νέο άρθρο σχετικά με την συντήρηση των οχημάτων.

Όσον αφορά την τροπολογία 18, η πρώτη παράγραφος δεν είναι πλέον αναγκαία, διότι συμφωνήθηκε να μεταφερθεί το περιεχόμενο του άρθρου 14 στη νέα οδηγία για την σιδηροδρομική διαλειτουργικότητα.

Τροπολογίες του Ευρωπαϊκού Κοινοβουλίου που απορρίφθηκαν από την Επιτροπή και δεν ενσωματώθηκαν εξ ολοκλήρου ή εν μέρει στην κοινή θέση

Η τροπολογία 3 , διότι για τη σχέση μεταξύ της οδηγίας για την διαλειτουργικότητα και της οδηγίας 89/391/ΕΟΚ (θέση σε εφαρμογή μέτρων που αποβλέπουν στην προώθηση της βελτίωσης της ασφάλειας και της υγείας των εργαζομένων στην εργασία και με την οποία θεσπίζονται ειδικές διατάξεις για την ελαχιστοποίηση των κινδύνων που συνεπάγεται η σιδηροδρομική μεταφορά για τους εργαζομένους) υπάρχει ήδη αναφορά στην αιτιολογική σκέψη 14 της ισχύουσας οδηγίας.

Οι τροπολογίες 4-5-6 και 7 , διότι δεν θα ήταν σκόπιμη η τροποποίηση του αρχικού ορισμού των «εθνικών κανόνων προέλευσης» που περιέχεται στην οδηγία 2004/49/ΕΚ για την ασφάλεια των σιδηροδρόμων, της οποίας μόλις πραγματοποιήθηκε η μεταφορά στο εθνικό δίκαιο των κρατών μελών. Ο ορισμός αυτός δεν αμφισβητήθηκε ποτέ από τους ενδιαφερόμενους. Κατά βάθος, οι εθνικοί κανόνες για την ασφάλεια δεν αφορούν όλες τις βασικές απαιτήσεις των οδηγιών για την σιδηροδρομική διαλειτουργικότητα. Χάριν παραδείγματος αναφέρεται ότι ορισμένες αφορούν το περιβάλλον.

Όσον αφορά την τροπολογία 14, οι στόχοι των ΚΣΑ (Κοινοί Στόχοι Ασφάλειας) και της διαδικασίας για την έγκρισή τους έχουν συμφωνηθεί το έτος 2004. Οι εργασίες έχουν ήδη προχωρήσει και δεν θα ήταν σκόπιμη η τροποποίηση των παραδοχών των οποίων προχωρεί η ανάπτυξη. Εξάλλου, στο άρθρο 6 παράγραφος 4 της αρχικής οδηγίας ήδη προβλέπεται ανάλυση κόστους και ωφέλειας.

Οι τροπολογίες 16 και 17, που αναφέρονται σε υψηλότερα επίπεδα ασφάλειας και για τις οποίες στο πλαίσιο της κοινής θέσης του Συμβουλίου προέκυψε διατύπωση συνεπέστερη με την υπόλοιπη οδηγία.

Η τροπολογία 22, η οποία αφορά τη δυνατότητα προσφυγής του Οργανισμού Σιδηροδρόμων σε τεχνική γνωμοδότηση σε περίπτωση αρνητικής απόφασης σχετικά με την έκδοση πιστοποιητικών ασφαλείας ή εγκρίσεων ασφαλείας εκ μέρους της αρχής για την ασφάλεια, διότι υπερβαίνει τους στόχους που καθορίζονται στην πρόταση της Επιτροπής.

Τροπολογίες του Ευρωπαϊκού Κοινοβουλίου που είναι δυνατόν να γίνουν δεκτές από την Επιτροπή αλλά δεν ενσωματώθηκαν εξ ολοκλήρου ή εν μέρει στην κοινή θέση

Η τροπολογία 21 , την οποία η Επιτροπή είχε αποδεχθεί κατ’ αρχήν. Όμως το κείμενο της κοινής θέσης βασίζεται στην αρχή «φορέα υπεύθυνου για την συντήρηση», που αποτελεί πλέον μέρος του νέου κοινοτικού κανονιστικού πλαισίου (ορίζεται στην ΤΠΔ “φορτάμαξες” (εμπορικά φορτηγά)[2] και στην προαναφερόμενη απόφαση σχετικά με το ΕΜΟ). Επιπλέον, ο υποχρεωτικός ή προαιρετικός χαρακτήρας του συστήματος πιστοποίησης των κατόχων δεν θα πρέπει να καθοριστεί στην οδηγία αλλά σαφώς μετά την μελέτη επιπτώσεων που πρόκειται να εκτελεστεί από τον Οργανισμό.

ΣΥΜΠΕΡΑΣΜΑ

Η Επιτροπή εκτιμά ότι η κοινή θέση που καθορίστηκε ομόφωνα στις 3 Μαρτίου 2008 συμβάλλει στους ουσιώδεις στόχους και στη φιλοσοφία που διέπει την πρότασή της, και ότι μπορεί να την υποστηρίξει.

[1] ΕΕ L 305 της 23.11.2007, σ. 30.

[2] ΕΕ L 344 της 08.12.2006, σ. 1.